text: শ্যালক করোনাভাইরাসে আক্রান্ত, কোয়ারেন্টাইনে ফখরুল | Dhaka Tribune Bangla
  প্রকাশিত ০৩:২২ বিকেল নভেম্বর ১৯, ২০২০
  এজন্য দলটির ভারপ্রাপ্ত চেয়ারম্যান তারেক রহমানের ৫৬তম জন্মবার্ষিকী উপলক্ষে বিএনপির চেয়ারপার্সনের গুলশান কার্যালয়ের একটি অনুষ্ঠানে ভার্চুয়ালি যোগ দেন তিনি
  বিএনপি মহাসচিব মির্জা ফখরুল ইসলাম আলমগীরের শ্যালকের করোনাভাইরাস শনাক্ত হওয়ায় বর্তমানে ১৪ দিনের কোয়ারেন্টাইনে থাকার সিদ্ধান্ত নিয়েছেন বিএনপি মহাসচিব।
  বার্তাসংস্থা ইউএনবির সঙ্গে আলাপচারিতার সময় মির্জা ফখরুল জানিয়েছেন, তার নিকটাত্মীয় মহামারি ভাইরাসে আক্রান্ত হওয়ার কারণে বৃহস্পতিবার (১৯ নভেম্বর) থেকে ১৪ দিনের জন্য নিজের বাসায় কোয়ারেন্টাইনে থাকার সিদ্ধান্ত নিয়েছেন তিনি।
  দলটির ভারপ্রাপ্ত চেয়ারম্যান তারেক রহমানের ৫৬তম জন্মবার্ষিকী উপলক্ষে সকালে বিএনপির চেয়ারপার্সনের গুলশান কার্যালয়ে বাংলাদেশ ছাত্র ফোরাম এবং উত্তরাঞ্চল ছাত্র ফোরামের একটি অনুষ্ঠানে ফখরুলের সশরীরে উপস্থিত থাকার কথা ছিল। তবে তিনি এতে ভার্চুয়ালি যোগদান করেন।
  অনুষ্ঠানটিতে সশরীরে উপস্থিত না হওয়ার কারণ ব্যাখ্যা করে তিনি বলেন, "আমার বাসায় একজনের করোনাভাইরাস শনাক্ত হয়েছে বলে অনুষ্ঠানে অংশ নিতে না পারায় আমি দুঃখিত। আমাকে ১৪ দিন আইসোলেশনে থাকতে হবে।
  ফখরুল তার দলের সহকর্মীদের সজাগ থাকতে এবং স্বাস্থ্য সুরক্ষা বিধি বজায় রাখার নির্দেশনে দিয়ে বলেন, "করোনাভাইরাস এখন আবারও সর্বত্র ছড়িয়ে পড়ছে। মির্জা আব্বাস, ইকবাল হাসান মাহমুদ টুকু এবং আমাদের মহিলা দলের সভাপতি আফরোজা আব্বাসসহ আমাদের অনেক প্রবীণ নেতা ভাইরাসে আক্রান্ত হয়েছেন। করোনাভাইরাসের কারণে আমরা স্বেচ্ছাসেবক দলের সভাপতি শফিউল বারী বাবু, আমাদের সাংগঠনিক সম্পাদক আবদুল আউয়াল খান এবং ঢাকা উত্তর সিটির সাধারণ সম্পাদক আহসানউল্লাহ হাসানসহ অনেক নেতাকে হারিয়েছি।"
  তিনি আরও বলেন, "আমরা এক কঠিন সময় পার করছি, আমি সবাইকে এই কঠিন পরিস্থিতি ও প্রতিকূলতা কাটিয়ে উঠার জন্য আহ্বান করছি।"
  ফখরুলের পরিবারের এক সদস্য জানান, বিএনপি মহাসচিবের শ্যালক কাজী একরামুল রশিদ করোনাভাইরাসে আক্রান্ত হয়েছেন এবং তাকে চিকিৎসার জন্য স্কয়ার হাসপাতালে ভর্তি করা হয়েছে।